# Associació Esportiva Prat

L'Associació Esportiva Prat és el club de futbol més destacat de la ciutat del Prat de Llobregat, fundat l'any 1945.

## Història

Els primers clubs de futbol de la població del Baix Llobregat van ser clubs d'aficionats. No va ser fins a la dècada de 1930 que van aparèixer la Peña Gol i la Peña Merengues i els dos primers clubs amb una certa rellevància, el Club Deportiu Prat (1934, que vestia amb samarreta blanca i pantaló negre) i el CD Internacional (1935, samarreta blava i pantaló blanc). Ambdues entitats es van fusionar el maig de 1939 per iniciativa de Rafael Mas, i va néixer la Unió Deportiva Prat, que en el seu primer any de vida va guanyar el Campionat de Catalunya Amateur. Però el seu èxit va significar la seva mort, ja que l'equip es va desmantellar i el club va acabar desapareixent.
El 7 de febrer de 1945 va néixer l'actual Associació Esportiva Prat sota la presidència de Josep Aleu Torres. El primer partit va ser el 19 de març amb un amistós al Fondo d'en Peixo davant el CF Gavà, que els potablava van guanyar per 2-1. Inicialment, el seu uniforme portava pantaló negre, però amb el temps es va adoptar el color blau. Durant la dècada dels 50 el club va alternar Segona Categoria Regional i Primera Regional. Els anys seixanta van significar el rellançament del club, gràcies a l'aportació econòmica del president Miquel Riera. Entre 1968 i 1969, l'equip va militar a Regional Preferent, on va retornar el 1975. El 10 de juny de 1984 l'equip va sumar tres ascensos consecutius -els dos primers sota la direcció tècnica de Fernando Manresa i, el darrer, a les ordres de Xavier Prat- i va aconseguir per primer cop l'històric ascens a Tercera Divisió en un partit contra la Gramenet en un Fondo d'en Peixo ple a rebentar, amb 2000 espectadors.
Després de tres temporades a Tercera, el club va caure en una dramàtica promoció de descens davant l'Esplugues. Començava una llarga estada a la Regional Preferent fins que, la temporada 94-95, va ascendir a Primera Catalana després de guanyar la promoció davant el CD Masnou; així, l'equip va celebrar de la millor manera possible les noces d'or de l'entitat. Després d'un fugaç retorn a Tercera la campanya 2002-03, va recuperar la categoria dos anys després per jugar-hi la temporada 2006-07. La següent temporada, l'equip va ser una de les revelacions de la lliga i es va salvar quan faltaven cinc jornades pel final. En canvi, la següent temporada, la 2006-07, l'equip va quedar 18è, motiu pel qual va tornar a descendir a Primera Catalana. El descens va confirmar-se de forma dramàtica: en temps de descompte de la darrera jornada, quan el Masnou va fer tres gols en el descompte al camp del Peralada per guanyar 3-4, resultat que feia inútil el triomf pratenc. La següent campanya, els potablava retornaven a Tercera en finalitzar la lliga en segona posició. En aquest nou ascens també es comptava en la direcció tècnica amb Manolo Márquez, que ja havia ascendit els blanc-i-blaus la temporada 2005-06.
En els darrers anys, el futbol base del club ha començat a recollir èxits destacats. La campanya 2006-07 i la 2014-15 el Cadet A ascendia a la Divisió d'Honor Cadet -màxima categoria cadet-, i en la següent, el Juvenil A ha ascendit, per primer cop en la seva història, a la Lliga Nacional Juvenil.
L'AE Prat va disposar de seccions de bàsquet (fusionat amb el Club Bàsquet Prat el 1993), patinatge i voleibol. Històricament ha jugat els seus partits al Municipal Fondo d'en Peixo, encara que des de l'octubre de 2003 juga al Municipal Sagnier, de menor capacitat.
La temporada 2011-2012 va quedar primer de la Tercera Divisió Catalana per davant de l'Espanyol B. Va jugar el play-off d'ascens davant l'Atlético Sanluqueño. Va aconseguir un valuós empat a zero a l'anada a Sanlúcar de Barrameda i la victòria al municipal Sagnier (2-0), cosa que va significar l'anhelat ascens a Segona B.
La temporada 2015-2016 va tornar a quedar campió de la Tercera Divisió Catalana justament 4 anys i 3 dies després d'aconseguir-ho per primera vegada.

### Evolució de l'uniforme

| 1946 | 1955 | 1964 | 1984 | 2017 |

## Palmarès

* Campionat de Catalunya Amateur (1): 1939-40 (com a UD Prat)
* Tercera Divisió Grup V (2): 2011-12; 2015-2016 (com a AE Prat).
* Primera Divisió Catalana (actual Lliga Elit) (1): 2004/2005.
* Regional Preferent Grup II (actual Primera Catalana) (1): 1997/98.:
* Primera Territorial Grup III (actual Segona Catalana) (2): 1968/69 i 1982/83.
* Copa Federació fase autonòmica (2): 2014/15 i 2019/2020.

## Temporades

Contant la temporada 2019-20 el club ha militat 4 vegades a Segona Divisió B, 14 vegades a Tercera Divisió, 9 a Primera Catalana, 12 a Territorial Preferent, 18 a Primera Territorial i 17 a Segona Territorial.
| 1945-46: 2a Territorial - 1946-47: 2a Territorial - 1947-48: 2a Territorial - 1948-49: 2a Territorial - 1949-50: 2a Territorial - 1950-51: 2a Territorial - 1951-52: 1a Territorial B 12è 1952-53: 1a Territorial B 7è 1953-54: 2a Territorial 5è 1954-55: 2a Territorial 14è 1955-56: 2a Territorial 8è 1956-57: 1a Territorial 14è 1957-58: 2a Territorial 3r 1958-59: 1a Territorial 21è 1959-60: 2a Territorial 2n 1960-61: 1a Territorial 15è 1961-62: 1a Territorial 17è 1962-63: Categoria d'aficionats 1963-64: 2a Territorial - | 1964-65: 1a Territorial 14è 1965-66: 1a Territorial 6è 1966-67: 1a Territorial 3r 1967-68: 1a Territorial 11è 1968-69: 1a Territorial 1r 1969-70: Territorial Preferent 10è 1970-71: 1a Territorial 17è 1971-72: 1a Territorial 5è 1972-73: 1a Territorial 3r 1973-74: 1a Territorial 8è 1974-75: 1a Territorial 2n 1975-76: Territorial Preferent 16è 1976-77: 1a Territorial 9è 1977-78: 1a Territorial 3è 1978-79: 1a Territorial 15è 1979-80: 2a Territorial 13è 1980-81: 2a Territorial 4t 1981-82: 2a Territorial 1r 1982-83: 1a Territorial 1r | 1983-84: Territorial Preferent 2n 1984-85: 3a Divisió 16è 1985-86: 3a Divisió 9è 1986-87: 3a Divisió 18è 1987-88: Territorial Preferent 7è 1988-89: Territorial Preferent 6è 1989-90: Territorial Preferent 10è 1990-91: Territorial Preferent 15è 1991-92: Territorial Preferent 8è 1992-93: Territorial Preferent 9è 1993-94: Territorial Preferent 13è 1994-95: Territorial Preferent 2n 1995-96: Primera Catalana 14è 1996-97: Primera Catalana 16è 1997-98: Territorial Preferent 1r 1998-99: Primera Catalana 6è 1999-00: Primera Catalana 13è 2000-01: Primera Catalana 16è 2001-02: Primera Catalana 6è | 2002-03: 3a Divisió 16è 2003-04: Primera Catalana 4t 2004-05: Primera Catalana 1r 2005-06: 3a Divisió 12è 2006-07: 3a Divisió 18è 2007-08: Primera Catalana 2n 2008-09: 3a Divisió 8è 2009-10: 3a Divisió 4t 2010-11: 3a Divisió 9è 2011-12: 3a Divisió 1r 2012-13: 2a Divisió B 12è 2013-14: 2a Divisió B 17è 2014-15: 3a Divisió 6è 2015-16: 3a Divisió 1r 2016-17: 2a Divisió B 19è 2017-18: 3a Divisió 5è 2018-19: 3a Divisió 4t 2019-20: 2a Divisió B 17è 2020-21: 2a Divisió B - |

## Referències

* ↑https://www.elprat.cat/actualitat/noticies/lae-prat-ja-te-nou-president
* ↑https://www.aeprat.com/ca-noticies/miguel-motoso-renova-amb-lae-prat-fins-el-2026
* ↑ Torneig d'Històrics. Equips Participants Arxivat 2013-12-22 a Wayback Machine. a Torneig d'històrics del futbol català
* ↑ «La Història de l'AE Prat». AE Prat. Arxivat de l'original el 2013-06-15. [Consulta: 20 octubre 2012].
* ↑ «Formant jugadors per al primer equip». Mundo Deportivo, 10-07-2007. [Consulta: 20 gener 2013].
* ↑ «El Prat viu una gran festa». Mundo Deportivo, 20-05-2008. [Consulta: 20 gener 2013].
* ↑ «El Prat vola a l'alçada màxima». Mundo Deportivo, 08-01-2008. [Consulta: 20 gener 2013].
* ↑ «AE Prat». lafutbolteca.com. [Consulta: 20 octubre 2012].

## Enllaços externs

* Associació Esportiva Prat - Lloc web oficial